**Termometru**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"Principalul e să nu ne pierdem mințile",

Auzeam mereu

Și-mi imaginam mințile

Ca pe niște bobițe de mercur

Neastâmpărate, greu de stăpânit

Și gata mereu să se piardă,

Pe care mi-ar fi plăcut

Să le strâng la un loc

Într-o singură bulă strălucitoare,

Așa cum făcusem o dată

Când se spărsese termometrul,

Culegând în palmă

Sângele lui argintiu.

Adormisem atunci - țin minte -

Disperată de somn,

Strângând pumnul cu încăpățânare

Peste sâmburul viu,

În timp ce auzeam

Vorbele îngrijorate ale celor mai mari:

Să nu ne pierdem mințile...